Кой е най-силен
Малайска приказка

chitanka.info

Един ден Работити отишъл в гората на лов. Качил се на едно високо дърво, но вятърът бил много силен и откършил клона, на който седял. Работити паднал на земята и си счупил крака. Той си казал:

— Дървото е най-силното нещо на земята, то ми счупи крака.

Но дървото отговорило:

— Ако бях най-силно, вятърът не би успял да ме изтръгне заедно с корените. Следователно вятърът е най-силен.

Вятърът казал:

— Ако бях най-силен, планината не би могла да ми препречи пътя. Планината е най-силна.

Планината казала:

— Ако бях най-силна, плъхът нямаше да може да ме пробие. Плъхът е най-силен.

Плъхът казал:

— Ако бях най-силен, котката нямаше да ме изяде. Следователно, котката е най-силна.

Котката казала:

— Ако бях най-силна, въжето нямаше да може да ме удуши. И така, въжето е най-силно.

Въжето казало:

— Ако бях най-силно, ножът не би могъл да ме пререже. Ножът е най-силен.

Ножът казал:

— Ако бях най-силен, огънят нямаше да може да ме стопи. Огънят е най-силен.

Огънят казал:

— Ако бях най-силен, водата не би могла да ме угаси. Водата е най-силна.

Водата казала:

— Ако бях най-силна, нямаше да мъкна лодките. Лодката е най-силна.

Лодката казала:

— Ако бях най-силна, камъкът не би могъл да ме разруши. Камъкът е най-силен.

Камъкът казал:

— Ако бях най-силен, морският рак не би могъл да ме продупчи. Морският рак е най-силен.

Морският рак казал:

— Ако аз бях най-силен, би ли могъл човек да ме изяде? Следователно, човекът е най-силен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.